**וַתֵּעָצַר הַמַּגֵּפָה.** וגם, **וְנִשְׁמַרְתֶּם מְאֹד לְנַפְשֹׁתֵיכֶם**

"וַיַּעֲמֹד בֵּין הַמֵּתִים וּבֵין הַחַיִּים **וַתֵּעָצַר הַמַּגֵּפָה**" (במדבר י"ז י"ג).

אהרון הכוהן לקח מחתה של קטורת ורץ להציל את העם מהמגפה כפי שמתואר לעיל.

מה יש לעשות כאשר אין אהרון הכוהן ואין קטורת והניסים אינם שכיחים?

מגפה היא מכה או מחלה שפושטת באוכלוסייה גדולה וגורמת למוות בחלק משמעותי של האוכלוסייה. מגפות היו מתפרצות מפעם לפעם בעולם העתיק שהיה חסר תרופות, חיסונים ומנגנונים תומכי הישרדות.

חז"ל הציעו מנגנון הישרדות לשתי תופעות קטלניות מגפה ורעב כפי שמפורט להלן:

"ת"ר: **דֶּבֶר בעיר** - כנס רגליך, שנאמר, 'וְאַתֶּם לֹא תֵצְאוּ אִישׁ מִפֶּתַח בֵּיתוֹ עַד בֹּקֶר'[[1]](#footnote-1): ואומר: 'לֵךְ עַמִּי בֹּא בַחֲדָרֶיךָ וּסְגֹר דלתיך דְּלָתְךָ בַּעֲדֶךָ'[[2]](#footnote-2) ואומר: 'מִחוּץ תְּשַׁכֶּל חֶרֶב וּמֵחֲדָרִים אֵימָה'[[3]](#footnote-3).

מאי ואומר? (מדוע צריך פסוקים נוספים?) אם תאמר, בלילה 'כנס רגלך' ולא ביום, תא שמע: 'לֵךְ עַמִּי בֹּא בַחֲדָרֶיךָ וּסְגֹר דְּלָתְךָ בַּעֲדֶךָ'! ואם תאמר 'כנס רגלך' אם אין אימה בחוץ אבל אם יש אימה בחוץ עדיף לצאת ולשבת בין אנשים בצוותא מועיל יותר, תא שמע, 'מִחוּץ תְּשַׁכֶּל חֶרֶב וּמֵחֲדָרִים אֵימָה'. אף על גב שמחדרים אימה - מחוץ תשכל חרב.

רבא בעידן רתחא הוי סכר כוי, דכתי': 'כִּי עָלָה מָוֶת בְּחַלּוֹנֵינוּ'[[4]](#footnote-4)

בני האדם אינם אוהבים להסתגר בבתיהם ולכן יחפשו תירוצים לצאת החוצה לכן, הביאו חז"ל שני פסוקים נוספים שמחייבים הסתגרות בזמן מגפה על פני כל דבר אחר.

ת"ר: **רעב בעיר** - פזר רגליך, שנא': 'וַיְהִי רָעָב בָּאָרֶץ וַיֵּרֶד אַבְרָם מִצְרַיְמָה לָגוּר שָׁם[[5]](#footnote-5)

ואומר: אִם אָמַרְנוּ נָבוֹא הָעִיר וְהָרָעָב בָּעִיר וָמַתְנוּ שָׁם[[6]](#footnote-6)

מאי ואומר? וכי תימא, ה"מ היכא דליכא ספק נפשות, אבל היכא דאיכא ספק נפשות לא, ת"ש: 'לְכוּ וְנִפְּלָה אֶל מַחֲנֵה אֲרָם אִם יְחַיֻּנוּ נִחְיֶה'[[7]](#footnote-7) "[[8]](#footnote-8).

רעב הוא תופעה של מקום. מקום מסוים מוכה רעב לכן יש לחפש מזון במקום אחר. וגם אם החיפוש כרוך בסיכון יש להעדיף חיפוש, מתוך סיכון, של מקום שאין בו רעב על פני השארות במקום מוכה רעב.

**וְנִשְׁמַרְתֶּם מְאֹד לְנַפְשֹׁתֵיכֶם**

"**וְנִשְׁמַרְתֶּם מְאֹד לְנַפְשֹׁתֵיכֶם** כִּי לֹא רְאִיתֶם כָּל תְּמוּנָה בְּיוֹם דִּבֶּר יְקֹוָק אֲלֵיכֶם בְּחֹרֵב מִתּוֹךְ הָאֵשׁ" (דברים ד' ט"ו).

הביטוי, **'וְנִשְׁמַרְתֶּם מְאֹד לְנַפְשֹׁתֵיכֶם'**, שגור על כל לשון, בכל דבר שקשור לשמירה מסכנה, בין מסכנה קרובה בין מסכנה רחוקה.

למעשה, הפסוק מתייחס באופן מלא למעמד הר סיני ואין בו כל רמז להישמר מסכנה פיזית. הפסוק עוסק באזהרה חריפה שלא להיגרר אחרי עבודת אלילים תוך אזכור שלא ראינו כל תמונה במעמד הר סיני.

תמיהה זו מעלה **מנחת חנוך** כדלקמן:

**"ואיני מבין** ....כתיב, 'כִּי לֹא רְאִיתֶם כָּל תְּמוּנָה....', אבל **שמירת הגוף לא שמענו**. והנה על ההגמון לא קשה כי הם מינים ומהפכים דברי אלוקים חיים למינות ומי יודע איזה פירוש שפירש הרשע בכתוב הזה שלדעתו קאי על שמירת הגוף"[[9]](#footnote-9).

הרב **ראובן מרגליות** בספרו **ניצוצי אור[[10]](#footnote-10)** מאיר את עיננו שביטוי זה מופיע גם בספר יהושע בהקשר מובהק של שמירה מסכנה. כדלקמן:

"(י) אִישׁ אֶחָד מִכֶּם יִרְדָּף אָלֶף כִּי יְקֹוָק אֱלֹהֵיכֶם הוּא הַנִּלְחָם לָכֶם כַּאֲשֶׁר דִּבֶּר לָכֶם: (יא) וְנִשְׁמַרְתֶּם מְאֹד לְנַפְשֹׁתֵיכֶם לְאַהֲבָה אֶת יְקֹוָק אֱלֹהֵיכֶם"[[11]](#footnote-11)

יהושע מברך את העם בהצלחה רבה במלחמותיו כי ה' נלחם להם ובכל זאת, 'וְנִשְׁמַרְתֶּם מְאֹד לְנַפְשֹׁתֵיכֶם' גם כאשר עזרת ה' מובטחת יש להיזהר ולהישמר מפני הסכנה.

יהושע מוסיף הסבר לרציונל הדתי, מדוע יש להישמר מפני הסכנה? לחיים יש מטרה ואם אדם מפקיר את חייו לסכנה הוא מרחיק עצמו מהמטרה המרכזית של החיים, "לְאַהֲבָה אֶת יְקֹוָק אֱלֹהֵיכֶם".

1. שמות י"ב כ"ב. [↑](#footnote-ref-1)
2. ישעיהו כ"ו כ'. [↑](#footnote-ref-2)
3. דברים ל"ב כ"ה. [↑](#footnote-ref-3)
4. ירמיהו ט' כ'. [↑](#footnote-ref-4)
5. בראשית י"ב י'. [↑](#footnote-ref-5)
6. מלכים ב' ז' ד'. [↑](#footnote-ref-6)
7. מלכים ב' ז' ד'. [↑](#footnote-ref-7)
8. בבא קמא ס' ע"ב. [↑](#footnote-ref-8)
9. מנחת חינוך פרשת כי תצא מצוה תקמ"ו-תקמ"ז. [↑](#footnote-ref-9)
10. ניצוצי אור עמוד 22 עמודה ב' ד"ה "כתוב בתורתכם". [↑](#footnote-ref-10)
11. יהושע כ"ג. [↑](#footnote-ref-11)